Magnhild Meltveit Kleppa (Senterpartiet), 2005-06-04:
Som innstillinga viser, er det på nokre saksfelt i proposisjonen grunnleggjande ueinigheit mellom Senterpartiet og Regjeringa. På andre område meiner vi det er nødvendig med presiseringar i høve til proposisjonen. Lat meg fyrst visa til endringsforslaget som opnar for at departementet får heimel til å bestemma at læreplanen ikkje skal gjelda for bestemte elevgrupper. Læreplanen har ulike mål om faktakunnskapar, ferdigheiter og mål for utvikling av analytiske evner og sjølvstendig refleksjon. Det er slik i dag at elevane vil nå ulike mål. Slik forstår vi læreplanane. Difor skal læreplanane gjelda for alle elevar. Senterpartiet støttar forslaget til §§ 2-3 og 3-4 under den klare føresetnaden at ein ikkje gir heimel til å bestemma at læreplanen ikkje skal gjelda for bestemte elevgrupper. Senterpartiet er svært fornøgd med at eit breitt fleirtal går imot forslaget frå departementet om å fjerna kravet til sakkyndig vurdering. Bakgrunnen er klar: Elevane sin rett til ein individuell opplæringsplan og skulen si plikt til å utarbeida ein slik plan skal ha basis i ei sakkunnig vurdering. Den individuelle opplæringsplanen er sjølve kontrakten mellom skulen, eleven og dei føresette og skal leggjast til grunn for samarbeidet om den enkelte eleven. Vi er vidare tilfredse med at det er fleirtal for eit forslag der Stortinget ber om ein grundig gjennomgang av spesialundervisninga sin plass og verksemda til og organiseringa av det statlege støttesystemet. Når det gjeld ungdom sin rett til vidaregåande opplæring, føreslår departementet at dei kan ta ut retten innan dei fyller 24 år. Senterpartiet støttar denne utvidinga. Samtidig vil vi understreka at alle som manglar vidaregåande opplæring, bør motiverast til å begynna på eit opplæringsløp. Vi meiner eigentleg at det er lite føremålstenleg å operera med ei øvre aldersgrense. Vi er difor glade for at ein samla komite ber Regjeringa komma tilbake med forslag om å innføra ein generell rett til vidaregåande opplæring uavhengig av alder. Vi finn det nødvendig å minna statsråden om at vaksne med rett i dag blir avviste ved opptak til vidaregåande opplæring, og at fylkeskommunar òg utset å gi vaksne den opplæringa dei har krav på, ofte på grunn av dårleg økonomi. Regjeringa har dessverre òg fått fleirtal for sine kutt i etter- og vidareutdanning for vaksne i denne stortingsperioden. Til spørsmålet om politiattest vil Senterpartiet visa til Innst. O. nr. 82 for 2003-2004, der partiet gjekk inn for at det i politiattesten skulle framgå om ein person er dømd for seksuelle overgrep. Vi meiner det bør vera parallellitet i krava til kva ein politiattest skal innehalda, for søkjarar i grunnskulen og i den vidaregåande skulen. Vi støttar difor forslaget frå departementet om at politiattesten skal visa om vedkommande søkjar er sikta, tiltalt eller dømd. Når det gjeld skulemiljøutval, viser vi til dei merknadene og dei forslaga som Arbeidarpartiet, SV og Senterpartiet står saman om. Vi skjønar faktisk ikkje at det her skal vera ein forskjell mellom ein offentleg skule og ein frittståande skule. Eit styre har sine klåre oppgåver på ein frittståande skule. Det er noko heilt anna å ha eit skulemiljøutval, som har ei heilt anna moglegheit til å følgja det daglege virket på ein skule, som har ein heilt annan nær kontakt og difor òg eit heilt anna høve til heile tida å arbeida for eit godt miljø, og som òg heile tida har den nødvendige kontakten som skal vera mellom dei ulike partane på ein skule for å få det til.